**Асист. др Предраг Станарчевић**

Биографија

Др Предраг Станарчевић запослен је на Клиници за неурологију Клиничког центра Србије од априла 2008. године, а као неуролог специјалиста на Одељењу ургентне неурологије од јануара 2015. године. Од марта 2020. године је шеф Јединице за мождани удар Одељења ургентне неурологије Клинике за неурологију Универзитетског клиничког центра Србије.

Од 2016. године је клинички асистент на катедри уже научне области неурологије Медицинског факултета у Београду.

У оквиру клиничког и научног рада др Станарчевић је показао посебно интересовање за цереброваскуларне болести, и то највише терапије и лечења акутног исхемијског можданог удара, са посебним интересовањем за реперфузиону терапију и друге реваскуларизационе методе лечења, Поред овога, како у клиничком тако и истраживачком раду, значајан удео заузима интензивна медицина, са посебним освртом на критично оболеле неуролошке пацијенте.

У оквиру стручног усавршавања у области дијагностике и терапије цереброваскуларних болести и интензивне медицине у неурологији у два наврата се стручно усавршавао у познатим и престижним универзитетским установама у Ерлангену и Хајделбергу у Немачкој.

Коаутор је у преко 100 публикација или радова објављених на националним или интернационалним стручним скуповима, од којих је преко 20 штампано у целини, у светски реномираним медицинским часописима. Као позивни предавач учествовао је у раду већег броја националних и међународних стручних скупова у Србији и иностранству, укључујући и предавање по позиву на годишњем конгресу Европске организације за мождани удар.

Као члан локалног организационог одбора учествовао је у организацији неколико националних скупова и едукација у оквиру Друштва неуролога Србије, укључујући и национални конгрес неуролога и годишњи међународни симпозијум „Изазови у можданом удару“.

Као координатор Тима за тромектомије УКЦС учествовао је у имплементацији ове терапијске методе у оквиру УКЦС, и члан је тим који је на основу досадашњих резултата 2019. године добио награду Града Београда.

Члан је Друштва неуролога Србије и Друштва младих неуролога Србије, European Academy of Neurology, European Stroke Organization, Српског лекарског друштва и Лекарске коморе Србије.